ໄທ ຕັດສິນໂທດ ຈໍາ​ຄຸກ ຊາວ​ອີຣ່ານ 2 ຄົນ ທີ່ມີລະເບີດ ໃນຄອບຄອງ
ສານ​ຂອງ​ໄທ​ ​ໄດ້ຕັດສິນໂທດ ໃຫ້ທ້າວ Saeid Moradi ​ຈຳຄຸກຕະຫຼອດຊີວິດ ແລະທ້າວ Mohammad Kharzei ​ຈໍາ​ຄຸກ 15 ປີ ​ໃນ​ຖານ​ມີລະ​ເບີດ ​ຢູ່​ໃນ​ຄວາມ​ຄອບ​ຄອງ.
ໄທໄດ້ຕັດສິນໂທດຈໍາຄຸກ ຊາຍຊາວອິຣ່ານ 2 ຄົນ ໃນຖານ ມີສ່ວນພົວພັນກັບຄະດີວາງແຜນຈະວາງລະເບີດ ທີ່ຖືກ ຂັດຂວາງ ສານຂອງໄທໃນບາງກອກ ໄດ້ລົງໂທດຈໍາຄຸກຕະຫຼອດຊີວິດ ຕໍ່ທ້າວ Saeid Moradi ໄວ 29 ປີ ໃນວັນພະຫັດມື້ນີ້ ໃນຄະດີ ພະຍາຍາມສັງຫານແລະມີລະເບີດຢູ່ໃນຄວາມຄອບຄອງທີ່ ສ້າງຄວາມເສຍຫາຍໃຫ້ແກ່ຊັບສິນ ສ່ວນຈໍາເລີຍອີກຄົນນຶ່ງ ກໍຄືທ້າວ Mohammad Kharzei ໄວ 43 ປີ ນັ້ນ ໄດ້ຖືກຈໍາຄຸກ 15 ປີ ໃນຖານມີລະເບີດຢູ່ໃນຄວາມຄອບຄອງ ຜູ້ຕ້ອງສົງໄສທັງສອງຄົນ ໄດ້ປະຕິເສດຕໍ່ຂໍ້ກ່າວຫາ ຊາຍທັງສອງໄດ້ຖືກຈັບກຸມ ໃນເດືອນກຸມພາ 2012 ຫຼັງຈາກທີ່ໄດ້ລະເບີດໃນບ້ານພັກທີ່ ພວກເຂົາເຈົ້າອາໄສຢູ່ນັ້ນໄດ້ລະເບີດຂຶ້ນ ເຮັດໃຫ້ຕຶກພັງແລະເຂົາເຈົ້າຕ້ອງແລ່ນໜີອອກໄປ ສູ່ຖະໜົນ ທ້າວ Moradi ໄດ້ຖືກກ່າວຫາວ່າ ຫອບເອົາລະເບີດແລ່ນອອກໄປຖະໜົນນໍາ ບ່ອນທີ່ລາວ ພະຍາຍາມຈະແກ່ວງໃສ່ຕໍາຫຼວດ ແຕ່ວ່າລະເບີດໄດ້ແຕກໃສ່ໂຕລາວເອງ ເຮັດໃຫ້ຂາລາວ ຂາດອອກທັງສອງເບື້ອງ ຍັງມີຜູ້ຕ້ອງສົງໄສອີກຄົນນຶ່ງໃນຄະດີນີ້ ທີ່ຖືກຕໍາຫລວດຄວບຄຸມໂຕໄວ້ທີ່ມາເລເຊຍ ບອ່ນທີ່ ລາວໄດ້ໜີໄປຫລົບລີ້ຢູ່ ຫຼັງຈາກເກີດເຫດລະເບີດຢູ່ບາງກອກແລ້ວນັ້ນ ເຈົ້າໜ້າທີ່ອິສຣາແອລແລະໄທ ກ່າວວ່າ ພວກຕ້ອງສົງໄສຕັ້ງໃຈຈະນໍາໃຊ້ວັດຖຸລະເບີດເຫລົ່ານັ້ນ ທໍາການໂຈມຕີພວກນັກການທູດອິສຣາແອລໃນໄທ ແຕ່ຂໍ້ກ່າວຫາບໍ່ໄດ້ເວົ້າເຖິງເລື້ອງນີ້